CELEX: C2006/022/30
Language: et
Date: 2006-01-28 00:00:00
Title: Kohtuasi T-401/05:  2. novembril 2005.  aastal esitatud hagi — Toth  versus  komisjon

28.1.2006   
            
            
               ET
            
            
               Euroopa Liidu Teataja
            
            
               C 22/15
            
         2. novembril 2005. aastal esitatud hagi — Toth versus komisjon
   (Kohtuasi T-401/05)
   (2006/C 22/30)
   Kohtumenetluse keel: prantsuse
   Pooled
   
      Hageja: Gergely Toth (Besozzo, Itaalia) (esindajad: S. Rodrigues ja advokaat Y. Minatchy)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada komisjoni 20. juuli 2005. aasta otsus, millega jäeti rahuldamata hageja 15. aprilli 2005. aasta kaebus, koos hageja poolt 17. jaanuaril 2005. aastal allkirjastatud töölepinguga, selles osas, milles tema palgaaste määrati personalieeskirja XIII lisa artikli 12 lõiget 3 kohaldades ning tema palgaastme järk eeskirja praeguse artikli 32 alusel;
            
         
               —
            
            
               selgitada komisjonile vaidlustatud otsuste tühistamise tagajärgi, nimelt hageja ümberklassifitseerimist tagasiulatuvalt palgaastmele A*9;
            
         
               —
            
            
               teise võimalusena mõista komisjonilt välja hagejale tekitatud kahju, kuna teda alates 17. jaanuarist 2005 ei määratud palgaastmele A*9;
            
         
               —
            
            
               igal juhul mõista kohtukulud välja kostjalt.
            
         Õiguslikud alused ja peamised argumendid
   Hageja osales komisjoni 25. juulil 2003. aastal välja kuulutatud teenistusastme A8/A5 administraatorite pakkumismenetluses. Pärast hageja valimist asjaomasele kohale sõlmis komisjon 17. jaanuaril 2005. aastal temaga ajutise teenistuja lepingu, määrates tema palgaastmeks A*6.
   Hageja vaidlustab temale määratud palgaastme eelkõige põhjusel, et palgaastme määramisel aluseks võetud personalieeskirja XIII lisa artikli 12 lõiget 3 saab kohaldada üksnes Euroopa Liidu ametnikele, mitte ajutistele teenistujatele. Tühistamise teise alusena vaidlustab hageja selle seaduslikkuse, väites et asjaomane säte rikub võrdse kohtlemise põhimõtet enne 1. maid 2004 avaldatud pakkumismenetlustes tööle võetud laureaatide suhtes, hageja arvates võimaldab nimetatud säte isikute ebavõrdset kohtlemist rahvuse alusel ning rikub töötajate vaba liikumise põhimõtet, sest uute liikmesriikide kodanikke nimetatakse asjaomase sätte alusel ametisse ebasoodsamatel tingimustel.
   Samuti väidab hageja, et kuna samu ülesandeid täitvaid teenistujaid koheldakse ebavõrdselt, rikutakse ka teenistuja kohustuste ja saadava tasu võrdväärsuse põhimõtet. Lisaks viitab hageja personalieeskirja XIII lisa artikli 12 vastuolule personalieeskirja artiklis 31 sätestatuga, mis omakorda rikub hageja õiguspärast ootust, hea halduse põhimõtet ning hoolsuskohustust.
   Hageja nõuab ka väidetavalt tekitatud kahju hüvitamist.